Kolekcijas monēta "Dziesma saviļņo"
Channel: LatvijasBanka
Date: 27/06/2023

Godinot Dziesmu svētku 150. gadadienu, Latvijas Banka 30. jūnijā izlaiž šim notikumam veltītu sudraba kolekcijas monētu "Dziesma saviļņo".

Vispārējie latviešu dziesmu un deju svētki ir nozīmīgs, spēcīgs, emocionāli vienojošs un saviļņojošs kultūras notikums ne tikai Latvijas, bet pasaules mērogā. 2023. gadā aprit 150 gadu kopš I Vispārīgo latviešu Dziedāšanas svētku norises. No pirmajiem svētkiem ar 1000 dziedātājiem tie izauguši par varenu kustību ar vairākiem desmitiem tūkstošu dziedātāju un dejotāju. 

Monētas grafisko dizainu veidojuši mākslinieki Anna Līva Traumane un Harijs Vucens. Atbilstoši mākslinieku iecerei monētas formā izmantota Dziesmu svētkiem raksturīgā koru rindu kustība, plīvojošās lentes un brunči, karogi, emocionālais saviļņojums un pati dziesma – skaņas vilnis. Krāsa un košums sasaucas ar tautastērpu dažādību, svētku noskaņu un pacilātības sajūtu.

Daudzu krāsu saplūšana simbolizē dažādu cilvēku un tradīciju sanākšanu no visdažādākajām vietām vienotā korī. Plecu pie pleca dziedātāji kļūst par vienu kori, saplūst vienā dziesmā. 

Jauno monētu varēs iegādāties Latvijas Bankas numismātikas produktu iegādes vietnē www.e-monētas.lv. Monētas cena – 89.00 eiro, iegādes limits vienai personai – 3 monētas.

Monētas tirāža ir 4000 eks. Monēta izgatavota Regia Autonomǎ Monetǎria Statului (Rumānija).